Vladimir Putin le-a ordonat reprezentanților Guvernului rus să construiască relații solide cu vecinii Rusiei. Apelul vine după ce duminică liderul de la Kremlin a efectuat mai multe modificări de cadre în posturile cheie din stat.
"Acum vom vorbi despre un subiect care este întotdeauna o prioritate pentru noi în sfera externă - construirea relațiilor cu vecinii noștri cei mai apropiați, cu statele independente formate în spațiul post-sovietic", a declarat Putin în timpul unei întâlniri cu reprezentanții Consiliului de Securitate al Federației Ruse, informează Interfax.
"Ministrul Finanțelor și cu mine am vorbit despre faptul că în noul ciclu politic al Rusiei ar trebui să acordăm și mai multă atenție acestui lucru și să vorbim despre modul în care vom construi această activitate din toate punctele de vedere, inclusiv organizatoric", a adăugat el.
Remanierile guvernamentale
Cu o zi înainte, Vladimir Putin l-a numit pe Serghei Şoigu, care din 2012 a ocupat funcția de ministru rus al apărării, în funcţia de secretar al Consiliului de Securitate al Federației Ruse, eliberându-l pe Nikolai Patruşev din această funcție (toate remanierile, aici).
Ședințele
Vladimir Putin desfăşoară, în mod regulat, întâlniri operaționale cu membri permanenți ai Consiliului de Securitate al Federației Ruse. Ultima întâlnire a avut loc pe 19 aprilie. Aceasta a fost consacrată mai multor subiecte, inclusiv rezervelor de stat și măsurilor de îmbunătățire a acordării de asistență populației în lupta împotriva amenințării drogurilor.